Wukuda, March 20
Mma wo bo mmfuw na woanyɛ bɔne.—Dw. 37:8.
Nnipa a wɔn bo fuw ntɛmntɛm taa kasa tia afoforo. Sɛ obi da nipasu dedaw yi adi a, ɛmmoa mma anigye mma n’abusua mu. Edi sɛ Bible bɔ yɛn kɔkɔ sɛ yɛnhwɛ yiye wɔ abufuw, nkekawmu ne kasatia ho. (Efe. 4:31) Awerɛhosɛm ne sɛ suban a ɛte saa taa kowie basabasayɛ mu. Wiase no deɛ, sɛ obi bu fuw a, wommu no sɛ biribi a ɛyɛ nwonwa, nanso abufuw nhyɛ Ɔbɔadeɛ no anuonyam. Nnipa pii a na wɔwɔ saa subammɔne yi bi no, woyi guu hɔ ansa na wɔretumi ahyɛ nipasu foforo no. (Kol. 3:8-10) Kasatia da nkyɛn a, atorodi nso ka nipasu dedaw no ho. Nhwɛso bi ni. Ɛyɛ a nkurɔfo taa di atoro wɔ towtua ho. Ebinom nso yɛ bɔne a, wɔmpɛ sɛ wogye tom. Nanso Yehowa deɛ, ɔyɛ “nokware Nyankopɔn.” (Dw. 31:5) Enti ɔpɛ sɛ ne somfo ‘biara ka nokware kyerɛ ne yɔnko,’ na ɔmpɛ sɛ ‘wodi atoro.’ (Efe. 4:25; Kol. 3:9) Ɛno nti, sɛ yɛka nokware na ɛbɛhyɛ yɛn aniwu anaa ɛbɛma yɛn ho akyere yɛn mpo a, ɛsɛ sɛ yɛka.—Mmeb. 6:16-19. w17.08 18 ¶3, 5; 20 ¶12-13, 15
Yawda, March 21
N’asɛm de ahoɔhare tu mmirika.—Dw. 147:15.
Ɛnnɛ, Yehowa de n’Asɛm Bible no kyerɛ yɛn kwan, na “n’asɛm de ahoɔhare tu mmirika.” Wei kyerɛ sɛ, bere biara a yehia akwankyerɛ no, Yehowa ntwentwɛn so koraa na ɔde ama yɛn. Akwan bɛn na ɔfa so boa yɛn? Wo de, hwɛ sɛnea wokenkan Bible a, wunya so mfaso. “Akoa nokwafo ne ɔbadwemma” no ayɛ nhoma ama yɛn, yɛhwɛ JW Broadcasting, na yɛkɔ jw.org nso. Afei yɛwɔ mpanyimfo a yɛne wɔn susuw yɛn nsɛm ho, na yɛne yɛn nuanom Kristofo bɔ fekuw. Wei nyinaa boa yɛn paa. (Mat. 24:45) Wuhia akwankyerɛ a, wunhu sɛ Yehowa ntwentwɛn so koraa na ɔde ama wo anaa? Ná odwontofo no nim sɛ Onyankopɔn nkurɔfo a wɔtenaa ase tete no yɛ soronko. Wɔn nkutoo ne ɔman a Onyankopɔn de “n’asɛm,” ne “n’ahyɛde ne n’atemmusɛm” maa wɔn. (Dw. 147:19, 20) Ɛnnɛ, yɛn nko ara ne nnipa a Onyankopɔn adom yɛn de ne din ato yɛn so. Yɛabehu Yehowa, na yɛde n’Asɛm bɔ yɛn bra. Wei ama yɛabɛn no paa. Sɛnea odwontofo a ɔkyerɛw Dwom 147 yɛe no, yɛn nso yebetumi ateɛm sɛ “Munyi Yah ayɛ,” na yɛahyɛ afoforo nkuran ama wɔayɛ saa ara. w17.07 20 ¶15-16; 21 ¶18
Fida, March 22
Obiara nni hɔ a ɔreyɛ asraafodwuma a ɔde ne ho hyehyɛ aguadisɛm mu, efisɛ ɔpɛ sɛ ɔsɔ nea ɔfaa no sraadi mu no ani.—2 Tim. 2:4.
Ɛnnɛ, Yesu akyidifo yɛ nea wobetumi biara de Paulo afotu a ɛyɛ ɛnnɛ asɛm no yɛ adwuma. Wɔn mu bɛyɛ ɔpepem baako a wɔyɛ bere nyinaa som adwuma no te sɛ asraafodɔm. Wɔkae nnyinasosɛm yi: “Nea ogye obi hɔ bosea no yɛ akoa ma nea ɔbɔ no bosea no.” (Mmeb. 22:7) Nea anka Satan pɛ ara ne sɛ yɛde yɛn bere ne yɛn ahoɔden nyinaa bɛhyɛ wiase aguadi mu fee. Gyinae bi wɔ hɔ a, sɛ obi si a ebetumi ama ɛka amene no mfe pii. Ebinom gye bosea kɛse de tɔ fie. Afoforo nso gye bosea de kɔ sukuu, na ebinom nso kogye bosea de tɔ kar a ne bo yɛ den. Ebinom nso wɔ hɔ a, wotumi kɔbɔ bosea de yɛ ayeforo kɛse. Ɛba saa a, daa na wɔreyɛ adwuma de ako wɔn ka. Sɛ yegyae boseabɔ ne atotɔatotɔ, na yɛyɛ yɛn ho awiɛmfoɔ a, ɛkyerɛ sɛ ‘yɛde yɛn adwene yɛ adwuma.’ Wei bɛboa yɛn ama yɛasom Onyankopɔn na yɛanyɛ nkoa amma ɛnnɛ wiase yi aguadi nhyehyɛe no.—1 Tim. 6:10. w17.07 10 ¶13
twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn